להקת רוקפור מגיעה אל היכל התרבות יקנעם עם המופע "בחזרה לשבלול"
המופע הועלה לראשונה ב-1997, בפסטיבל נקסט - אירוע ששילב בין פרויקטים מקומיים ייחודיים ואמנים מעניינים מחו״ל, ושבמסגרתו הגיעו לארץ אמנים כמו לי רנאלדו (סוניק יות׳) ופיטר האמיל. המנהל האמנותי של הפסטיבל היה רמי פורטיס. הלהקה התבקשה לבצע בהופעה חיה משירי אריק איינשטיין ושלום חנוך מתקופת עבודתם מראשית שנות השבעים.
חברי הלהקה, שמיד נרתמו לפרויקט, שמחו על ההזדמנות לעבוד עם חומרים מהסוג שהם נכסי צאן ברזל, ולאחר עבודה מאומצת שארכה חודשים ארוכים, הוחלט להתמקד בשלושה אלבומים: פוזי, שבלול ופלסטלינה.כמו כן, הוחלט לארח את הזמרים ירמי קפלן, עמיר (ג׳נגו) רוסיאנו וקרני פוסטל שלקחו חלק בפרויקט.
במהלך החזרות, התרשמו גורמים שונים,בהם חיים שמש מחברת התקליטים הד ארצי, שמדובר במופע מיוחד ואיכותי שהחומרים בו הם קלאסיקות ומהווים ציוני דרך תרבותיים חשובים. לכן, מבחינתם, חבל יהיה לא להנציח אותם באלבום מחווה.
כך נולד הרעיון להקליט את האלבום ״בחזרה לשבלול״, תוך כדי ההכנות למופע בפסטיבל נקסט, שזכה לתשבוחות ולביקורות מהללות. האלבום הגיע מהר למעמד אלבום זהב, והשירים מתוכו הושמעו בצורה בלתי פוסקת בתחנות הרדיו השונות ובטלויזיה.
לאורך השנים נתבקשה הלהקה להעלות שוב את המופע, אך מסיבות שונות הדבר לא יצא לפועל. כעת, עם מותו של אריק איינשטיין ז״ל, הרגישה הלהקה צורך להנציחו ולהעניק לו את הכבוד לו הוא ראוי. מתוך הערכה עצומה לפועלו, החליטה רוקפור להעלות מופע חדש, שבו תשחזר את האלבום בחזרה לשבלול בגירסה חדשה ועדכנית. המופע עלה בינואר האחרון בבארבי כאשר כל הכרטיסים נמכרו מראש.
מחיר כרטיס: 80/100.
להקת רוקפור, בחזרה לשבלול. מוצ"ש, 10.5, בשעה 21:30. היכל התרבות יקנעם.